<p style="text-align: left;">අධ්‍යාපන අමාත්‍යංශය ඉදිරිපිට පැවැති විරෝධතාවයේදී අත්අඩංගුවට ගත් පුද්ගලයින් සිව් දෙනා ලබන 10 වැනිදා දක්වා රක්ෂිත බන්ධනාගාර ගත කිරීමට නියෝග කර තිබෙනවා.</p>
<p style="text-align: left;">ඒ, කඩුවෙල වැඩබලන මහේස්ත්‍රාත් කමල් ප්‍රසන්න විජේසිරි මහතා විසින්.</p>
<p style="text-align: left;">ඉල්ලීම් කිහිපයක් මුල්කර ගනිමින්  ඒකාබද්ධ පාසල් සංවර්ධන නිලධාරී එකමුතුව අද (02) ඉසුරුපාය ඉදිරිපිට විරෝධතාව සංවිධාන කර තිබුණා.</p>
<p style="text-align: left;">එය පාලනය කිරීමට උත්සහ කිරීමේදී විරෝධිතකාරුවන් කලහකාරී ලෙස හැසිරුණු බවට චෝදනා කරමින් සිව් දෙනෙකු අත්අඩංගුවට ගැනීමට පොලිසිය කටයුතු ක‌ළේ.</p>
<p style="text-align: left;">ඉන් අනතුරුව ඔවුන්ට විරුද්ධව අයුතු ජන රාශියක සාමාජිකයන්වීම සහ පොලිස් නිලධාරීන්ට තුවාල සිදුකිරීම යන චෝදනා ගොනු කරමින් ඔවුන් අධිකරණයට ඉදිරිපත් කෙරුණා.</p>
<p style="text-align: left;">එහිදී පොලිසිය කරුණු දක්වා සිටියේ, මෙම සැකකරුවන් කලහකාරී ලෙස හැසිරෙමින් උප පොලිස් පරීක්ෂකවරයෙකු ඇතුළු පොලිස් නිලධාරීන් තිදෙනෙකුට තුවාල සිදුකර ඇති බවයි.</p>
<p style="text-align: left;">ඔවුන් කොළඹ ජාතික රෝහලේ සහ නැගෙනහිර කොළඹ මූලික රෝහලේ ප්‍රතිකාර ලබන බව සඳහන්.</p>
<p style="text-align: left;">එම කරුණු සලකා බැලීමෙන් අනතුරුව සැකකරුවන් ලබන 10 වැනිදා දක්වා රක්ෂිත බන්ධනාගාර ගත කිරීමටත් එදින ඔවුන් හඳුනාගැනීමේ පෙරට්ටුවක් සඳහා ඉදිරිපත් කරන ලෙසටත් මහේස්ත්‍රාත්වරයා නියෝග කළා.</p>