රජයේ සේවයේ හෝ රජයේ සේවයෙන් පරිබාහිර වෙනත් කිසිදු තනතුරක් සඳහා හෝ විදේශ දූත මණ්ඩල සේවය සඳහා හෝ උපලේඛනගත රජයේ නිලධරයන් නැවත දැනුම් දෙනතෙක් මුදා නොහැරීමට අධිකරණ සේවා කොමිෂන් සභාව තීරණය කර තිබෙනවා.

උපලේඛනගත රජයේ නිලධරයන්ගේ සේවයේ දැනට පවතින පුරප්පාඩු සහ ඊට අනුශාංගිකව නව බඳවා ගැනීම් කිරීම සඳහා වන සීමා කිරීම් මත උපචය වී ඇති දැඩි සේවා අවශ්‍යතාව හේතුවෙන් මෙම තීරණය ගෙන ඇතැයි අධිකරණ සේවා කොමිෂන් සභාවේ ලේකම් එච්. සංජීව සෝමරත්න දන්වා සිටිනවා.

මේ පිළිබඳ තමන් යටතේ සේවය කරන සියලුම උපලේඛනගත රජයේ නිලධරයන් දැනුවත් කිරීමට අවශ්‍ය පියවර ගන්නා ලෙස සියලුම මහාධිකරණ විනිසුරුවරුන්, දිසා විනිසුරුවරුන්, මහෙස්ත්‍රාත්වරුන්, ශ්‍රේෂ්ඨාධිකරණයේ රෙජිස්ටාර් සහ අභියාචනාධිකරණයේ රෙජිස්ටාර්වරයා වෙත අධිකරණ සේවා කොමිෂන් සභාව විසින් දැනුම් දී තිබෙනවා.

උපලේඛනගත රජයේ නිලධරයන්ගේ සේවයේ නිරත නිලධාරින් විසින් රජයේ සේවයේ වෙනත් තනතුරක් සඳහා හෝ රජයේ සේවයෙන් පරිබාහිර වෙනත් තනතුරක් සඳහා හෝ විදේශ දූත මණ්ඩල සේවය සඳහා මුදා හරින ලෙස ඉදිරිපත් කරනු ලබන ඉල්ලීම් සලකා බලා අධිකරණ සේවා කොමිෂන් සභාව අදාළ තීරණයට එළඹී තිබෙනවා.

යම් උපලේඛනගත රජයේ නිලධරයකු විසින් එවැනි තනතුරකට ඉල්ලීමක් කළහොත් ඒ පිළිබඳ දැඩි අවධානය යොමු කරන ලෙසද අධිකරණ සේවා කොමිෂන් සභාව විසින් සියලුම මහාධිකරණ සහ දිසා විනිසුරුවන්ට සහ මහෙස්ත්‍රාත්වරුන්ට ද ශ්‍රේෂ්ඨාධිකරණයේ සහ අභියාචනාධිකරණයේ රෙජිස්ට්‍රාර්වරුන්ටද දන්වා තිබෙනවා.

අධිකරණවල උපලේඛනගත රජයේ නිලධාරින් ලෙස අධිකරණ රෙජිස්ට්‍රාවරුන්, ලිපිකරුවන්, යතුරු ලේඛක, අධිකරණ භාෂා පරිවර්තක, පොත් බඳින්නෝ කටයුතු කරනවා.