උතුරු මැද පළාත් හිටපු ප්‍රධාන අමාත්‍ය එස්.එම්. රංජිත් මහතා සහ ඔහුගේ පෞද්ගලික ලේකම්වරිය ලෙස කටයුතු කළ ඔහුගේ නෑනා වන ශාන්ති චන්ද්‍රසේන මහත්මියට කොළඹ මහාධිකරණය විසින් බරපතළ වැඩ සහිත වසර 16ක් බැගින් සිර දඬුවම් නියම කළේ 2023 දී අධිචෝදනා බාර දුන් අල්ලස් නඩුවක තීන්දුව දෙමින්ය.

ඒ තීන්දුව කොළඹ මහාධිකරණ විනිසුරු ආදිත්‍ය පටබැඳිගේ මහතා ප්‍රකාශයට පත් කළේය.

අල්ලස් හා දූෂණ විමර්ශන කොමිෂන් සභාව විසින් ගොනු කරන ලද චෝදනා පත්‍රයට අනුව, උතුරු මැද පළාතේ ප්‍රධාන අමාත්‍යවරයා ලෙස කටයුතු කළ කාලයේදී නීතියට පටහැනි ලෙස ඉන්ධන දීමනා වශයෙන් රුපියල් 2,080,500ක මුදලක් ලබා ගැනීම හරහා දූෂණයට සම්බන්ධ වූ බවට නෑනාත් මස්සිනාත් අධිකරණය මගින් වරදකරුවන් බවට පත් විය.

අධිකරණය මගින් සිර දඬුවමට අමතරව විත්තිකරුවන් දෙදෙනාට රුපියල් ලක්ෂ දෙක බැගින් වූ දඩ මුදලක් ද නියම කර ඇති අතර, එම දඩ මුදල් නොගෙවන්නේ නම් තවත් වසර දෙකක බරපතළ සිර දඬුවම් භුක්ති විඳීමට සිදුවන බව අධිකරණය විසින් නියෝග කළ අතර ඇඟිලි සලකුණු ලබා ගන්නා ලෙසද නියෝග කළේය.

එමෙන්ම වරදකරුවන්ට අභියාචනා ඉදිරිපත් කළ හැකි බවද මහාධිකරණ විනිසුරුවරයා විවෘත අධිකරණයේදී ප්‍රකාශ කළේය.

අල්ලස් හා දූෂණ විමර්ශන කොමිෂන් සභාව විසින් දීර්ඝ කාලයක් තිස්සේ සිදු කළ විමර්ශනයකින් අනතුරුව මෙම නඩුව ගොනු කර තිබූ අතර, විත්තිකරුවන් දෙදෙනාම 2012 සැප්තැම්බර් සිට 2015 ජනවාරි දක්වා කාලය තුළ සිදු කළ මූල්‍ය වංචාවන් සම්බන්ධයෙන් චෝදනා ලබා තිබිණි.

අභියෝජකයන් විසින් ඉදිරිපත් කරන ලද සාක්ෂි අනුව, එස්.එම්. රංජිත් මහතා උතුරු මැද පළාතේ 5 වන ප්‍රධාන අමාත්‍යවරයා ලෙස කටයුතු කළ කාලය තුළ (2012 සැප්තැම්බර් 25 සිට 2015 ජනවාරි 28 දක්වා) පළාත් සභා අරමුදල්වලින් නිත්‍යානුකූල නොවන ආකාරයට ඉන්ධන දීමනා ලබා ගැනීමට කටයුතු කර ඇත.

ඔහුගේ පෞද්ගලික ලේකම්වරිය ලෙස කටයුතු කළ, නෑකමට ඔහුගේ නෑනන්ඩිය වන ශාන්ති චන්ද්‍රසේන මහත්මිය ද මෙම මූල්‍ය වංචාවට සම්බන්ධ වී ඇති බව විමර්ශනවලදී හෙළි වී තිබේ.

චෝදනා පත්‍රයට අනුව, දෙදෙනාම එක්ව රුපියල් 2,080,500ක මුදලක් නීතිවිරෝධී ලෙස උපයා ගැනීමේ ක්‍රියාවලියට සම්බන්ධ වී ඇත.

අල්ලස් කොමිසමේ චෝදනා අනුව, පළමු විත්තිකරු වන එස්.එම්. රංජිත් මහතා උතුරු මැද පළාත් ප්‍රධාන අමාත්‍යවරයා ලෙස කටයුතු කරමින් සිටියදී, ඔහුගේ පෞද්ගලික ලේකම්වරිය වන ශාන්ති චන්ද්‍රසේන මහත්මියගේ වැටුපට ඉන්ධන දීමනාව එකතු කර තිබියදීත්, ඇයගේ නිල වාහනය සඳහා රුපියල් මිලියන 2.68ක මුදලක් වෙන් කිරීමට කටයුතු කර ඇත.

විමර්ශන වාර්තා අනුව, ශාන්ති චන්ද්‍රසේන මහත්මියගේ මාසික වැටුපට ඉන්ධන දීමනාව ඇතුළත් කර තිබියදීත්, ඇයගේ නිල වාහනය සඳහා වෙනම ඉන්ධන දීමනාවක් ලබා ගැනීම හරහා රජයේ අරමුදල් දෙවරක් වැය කර ඇති බව අල්ලස් කොමිසමේ අධ්‍යක්ෂ ජනරාල්වරයා පෙන්වා දුන්නේය.

කොළඹ මහාධිකරණයේ පැවති නඩු විභාගයේදී, අල්ලස් හා දූෂණ විමර්ශන කොමිෂන් සභාවේ නීතිඥයින් විසින් විත්තිකරුවන්ට එරෙහිව ඉදිරිපත් කරන ලද සාක්ෂි සාකච්ඡාවට භාජනය කෙරිණි. එහිදී දීර්ඝ විමර්ශනයකින් පසු, ලිඛිත සාක්ෂි, බැංකු ගනුදෙනු වාර්තා, සහ සාක්ෂිකරුවන්ගේ ප්‍රකාශ මත පදනම්ව විත්තිකරුවන් දෙදෙනාම වරදකරුවන් බවට විනිසුරු ආදිත්‍ය පටබැඳිගේ මහතා තීරණය කරන ලදී.

අධිකරණය විසින් නිකුත් කරන ලද තීන්දුවේදී, රජයේ අරමුදල් සහ සම්පත් නිසි ලෙස භාවිතා කිරීමේ වගකීම දරන රාජ්‍ය නිලධාරීන් විසින් සිදුකරන ලද මෙවැනි දූෂණ ක්‍රියා මහජන විශ්වාසය බිඳ දැමීමක් බව පෙන්වා දෙන ලදී.

විනිසුරුවරයා වැඩිදුරටත් සඳහන් කළේ, මෙවැනි දූෂණ ක්‍රියා රටේ ආර්ථික හා සමාජයීය සංවර්ධනයට බරපතළ බාධාවක් වන බවත්, මහජන මුදල් අවභාවිතා කිරීම නොඉවසිය හැකි වරදක් ලෙස සලකන බවත්ය.

එස්.එම්. රංජිත් මහතා, ඔහුගේ දේශපාලන දිවියේ උතුරු මැද පළාතේ 5වන ප්‍රධාන අමාත්‍යවරයා ලෙස 2012 සැප්තැම්බර් 25 සිට 2015 ජනවාරි 28 දක්වා කටයුතු කර ඇත. ඔහු ශ්‍රී ලංකා නිදහස් පක්ෂයේ සාමාජිකයෙකු මෙන්ම එක්සත් ජනතා නිදහස් සන්ධානයේ ප්‍රමුඛ සාමාජිකයෙකු ලෙස ද කටයුතු කර තිබේ.

ඔහුගේ පවුල් පසුබිම අනුව, ඔහුගේ සහෝදරයා වන එස්.එම්. චන්ද්‍රසේන මහතා ද අනුරාධපුර දිස්ත්‍රික්කයේ ප්‍රමුඛ දේශපාලනඥයෙකු ලෙස කටයුතු කර ඇත.

විශේෂයෙන් සඳහන් කළ යුතු වන්නේ, මෙම සිර දඬුවම් තීන්දුවට දින කිහිපයකට පෙර, එනම් පසුගිය මැතිවරණයට පෙර, හිටපු ප්‍රධාන අමාත්‍ය එස්.එම්. රංජිත් ඇතුළු උතුරු මැද පළාත් ප්‍රාදේශීය දේශපාලන නායකයින් කිහිප දෙනෙකු සර්වජන බලය නම් වූ දේශපාලන පක්ෂයට එක්වීය.

අල්ලස් හා දූෂණ විමර්ශන කොමිෂන් සභාව සඳහන් කරන්නේ, මෙවැනි දූෂණ ක්‍රියා රටේ සංවර්ධන ක්‍රියාවලියට බාධාවක් වන අතර, මහජන මුදල් අවභාවිතා කරන ඕනෑම පුද්ගලයෙකුට එරෙහිව තරාතිරම නොබලා නීතිය ක්‍රියාත්මක කිරීමට කොමිෂන් සභාව කැපවී සිටින බවයි.

මෙම නඩුව අල්ලස් පනතේ 70 වැනි වගන්තිය යටතේ ගොනු කර ඇති අතර, එම වගන්තිය යටතේ "රජයට හෝ රාජ්‍ය ආයතනයකට අලාභහානි වන ආකාරයේ ක්‍රියාවක් සිදු කිරීම" දණ්ඩනීය වරදක් ලෙස සැලකේ.

එමෙන්ම, දණ්ඩ නීති සංග්‍රහයේ 113 වැනි වගන්තිය යටතේ "රාජ්‍ය නිලධාරියකු විසින් වංචා සහගත ලෙස තම බලතල අවභාවිතා කිරීම" සහ 102 වැනි වගන්තිය යටතේ "රාජ්‍ය දේපළ වංචනික ලෙස පරිහරණය කිරීම" වැනි චෝදනාද ඇතුළත් වේ.

මෙම නඩු තීන්දුව සම්බන්ධයෙන් අදහස් දැක්වූ නීති විශේෂඥයින් පවසන්නේ, රාජ්‍ය මුදල් අවභාවිතය සම්බන්ධ නඩුවලදී මෙතරම් දිගු කාලීන සිර දඬුවමක් නියම කිරීම අධිකරණය විසින් දූෂණයට එරෙහිව ගනු ලබන තීරණාත්මක පියවරක් බවයි.

සිර දඬුවම් ක්‍රියාත්මක වීම

මහාධිකරණය විසින් නියම කරන ලද වසර 16ක සිර දඬුවම ක්‍රියාත්මක වීමත් සමඟ, උතුරු මැද හිටපු ප්‍රධාන අමාත්‍ය එස්.එම්. රංජිත් මහතා සහ ඔහුගේ පෞද්ගලික ලේකම්වරිය වූ ශාන්ති චන්ද්‍රසේන මහත්මිය බන්ධනාගාරගත කෙරෙනු ඇත.

විත්තිකරුවන්ට ඉහළ අධිකරණයට අභියාචනා ඉදිරිපත් කිරීමේ අවස්ථාව පවතින නමුත්, මේ වන විට එවැනි අභියාචනයක් ඉදිරිපත් කර ඇත්ද යන්න පිළිබඳව තොරතුරු වාර්තා වී නොමැත.

නඩු තීන්දුව අනුව විත්තිකරුවන් දෙදෙනාම රුපියල් ලක්ෂ දෙක බැගින් වූ දඩ මුදල් ගෙවිය යුතු අතර, එම දඩ මුදල් නොගෙවන්නේ නම් තවත් වසර දෙකක බරපතළ සිර දඬුවමක් ඔවුන්ට භුක්ති විඳීමට සිදුවනු ඇත.

අධිකරණය විසින් හිටපු ප්‍රධාන අමාත්‍යවරයා හා ඔහුගේ පෞද්ගලික ලේකම්වරියට එරෙහිව නිකුත් කර ඇති මෙම තීරණය, දූෂණයට නිහඬව සිටීමට අධිකරණයට නොහැකි බව පෙන්නුම් කරන ඓතිහාසික තීන්දුවක් ලෙස රාජ්‍ය පරිපාලන විශේෂඥයින් විසින් හඳුන්වා දී ඇත.

මෙම නඩු තීන්දුව මගින් රටේ ජනතාවගේ දූෂණයට එරෙහි සටනට ශක්තියක් වනු ඇති අතර, රාජ්‍ය නිලධාරීන් තම වගකීම් හා කාර්යයන් ඉටු කිරීමේදී වඩාත් වගකීමෙන් හා විනිවිදභාවයෙන් යුතුව කටයුතු කිරීමට පෙළඹවනු ඇති බව විශ්ලේෂකයෝ පවසති.

<img class="alignnone size-full wp-image-11670" src="https://monara.com/wp-content/uploads/2025/04/a5fec217-09bc-4dcd-b351-7ec41f58dcfb.jpg" alt="" width="1280" height="1146" /> <img class="alignnone size-full wp-image-11671" src="https://monara.com/wp-content/uploads/2025/04/dda374bc-aa02-4704-b14f-edc0dbb3fdb3.jpg" alt="" width="750" height="1147" /> <img class="alignnone size-full wp-image-11672" src="https://monara.com/wp-content/uploads/2025/04/ad5603a4-eb14-40e0-a69c-2722aa1fcce6.jpg" alt="" width="1288" height="1600" /> <img class="alignnone size-full wp-image-11673" src="https://monara.com/wp-content/uploads/2025/04/c96c8b48-286a-4e09-8b44-6cb2c4c3d551.jpg" alt="" width="1391" height="1600" /> <img class="alignnone size-full wp-image-11674" src="https://monara.com/wp-content/uploads/2025/04/f35339b0-b361-4844-82ec-76e6a5efb737.jpg" alt="" width="796" height="1280" />

<em><strong>(අකිලා නදීෂානි බණ්ඩාර)</strong></em>

<em><strong>ඡායාරූප - සමන් අබේසිරිවර්ධන </strong></em>